Nyt udviklingsselskab skal være med til at skaffe milliarder til udvidelse af Hanstholm Havn.

Hanstholm Havn vil etablere et udviklingsselskab, som skal skaffe omkring to milliarder kroner. Det er det beløb, som den nordvestjyske havn forventer, at en planlagt havneudvidelse vil koste. - I udviklingsselskabet skal ansættes en udviklingsdirektør, der får til opgave at undersøge markedet for privat kapital. Vi finder det helt afgørende, at udvidelsen af havnen adskilles fra den daglige drift. Det sikrer vi gennem et udviklingsselskab, siger Martin Vestergaard, bestyrelsesformand i Hanstholm Havn. Udviklingsselskabet ventes at have en model for selskabet på plads i løbet af første kvartal af 2015. Selskabets partnere bliver formentlig også fundet i løbet af næste år. - Det er afgørende for os, at eksterne investorer kan bidrage med mere end blot kapital. Den bedste løsning sikres, hvis investorerne også kan tilføre viden til projektet og dermed koble investering og forretning sammen, siger Martin Vestergaard.